डॉ. दिनेश शर्मा: जी बिलकुल. दरअसल महाराष्ट्र, झारखण्ड, असम, जम्मू-कश्मीर जैसे कई राज्यों की इकाइयों का कहना था कि राज्यों में विधानसभा या स्थानीय चुनावों के कारण सदस्यता अभियान के लिए अपेक्षित समय नहीं मिल सका है. राज्य इकाइयों का अनुमान है कि वे अभी भी बहुत बड़ी संख्या में सदस्यों को भाजपा से जोड़ सकते हैं. राज्यों के इस तरह के अनुरोध को ध्यान में रखते हुए हमने अपने राष्ट्रीय अध्यक्ष से इस बात की, और गुजारिश की कि इस कार्यक्रम की समय सीमा बढ़ा दी जाए. हमें ख़ुशी है कि हमारे राष्ट्रीय अध्यक्ष श्री अमित शाह जी ने हमारे कार्यकर्ताओं के अनुरोध को स्वीकार किया और सदस्यता कार्यक्रम की समय सीमा एक माह बढ़ा दी. हमारे कार्यकर्ताओं को उमीद है कि इस समय सीमा में हम रिकॉर्ड संख्या में भाजपा के सदस्य बनायेंगे.